सवाल किया जा सकता है कि पूजा-अर्चना तो आदिकाल से की जाती रही है। जब लाउडस्पीकर नहीं थे, तब भी सब कुछ होता ही था। आज विज्ञान के कारण ये लाउडस्पीकर से लेकर डीजे जैसे तेज शोर करने वाले यंत्र उपलब्ध हैं। इनका सभी धर्मों के कार्यक्रमों में मनमाना इस्तेमाल होता है। अक्सर रात भर चलने वाले जागरण जैसे कार्यक्रमों के चलते कितने लोगों की नींद या कितने बच्चों की पढ़ाई बाधित होती है, इस पर न किसी को सोचना जरूरी लगता है, न किसी को रोक-टोक लगाने के लिए पहल करने की जरूरत महसूस होती है। आसपास के लोग धर्म के नाम पर बढ़ते जा रहे ध्वनि प्रदूषण को चुपचाप सहन करने के लिए अभिशप्त हैं। अगर वे शिकायत करते भी हैं तो या तो उन्हें धर्म विरोधी करार दिया जाता है या फिर उनकी उपेक्षा की जाती है। प्रशासन भी उन्हें धैर्य रखने और सहन करने की सीख देता है। आखिर हम जबर्दस्ती उन लोगों तक अपनी आवाज और अपना शोर क्यों पहुंचाना चाहते हैं जो उसे सुनना नहीं चाहते? यह तो अपने चंद पलों के सुख के लिए दूसरों के निजी जीवन में दखलंदाजी हुई! यह किस तरह की आस्था का निर्वाह है?